'Monster' te sterk vir 'Legende' | Netwerk24
'Monster' te sterk vir 'Legende'
Deur Michael Green 07 November 2019 18:23
Naoya Inoue. Foto: Getty Images
En daar byt die legende toe in die stof teen die monster!
Donderdag se wêreldtitel-boksgeveg tussen die kapokgewigte Naoya Inoue van Japan en Nonito Donaire van die Filippyne in Saitama, Japan, is vooraf as die "Monster teen die Legende" geadverteer.
Die 26-jarige Inoue is die monster en die 37-jarige Donaire die legende.
Ná 12 opwindende rondes was dit Inoue wat met punte gewen het om steeds die Internasionale Boksfederasie se kampioen te wees.
Dié geveg was ook die eindronde van die uitklopreeks tussen die wêreld se beste kapokgewigte en Inoue het ook die Muhammad Ali-trofee gekry vir sy oorwinning.
Donaire, wat voorheen titels in vier gewigsklasse gewen het, is vooraf deur heelwat kritici afgeskryf.
Die "Filippynse Flash", soos hy ook genoem word, het egter goeie rekenskap van homself teen die jonger vegter gegee.
Hy het al in die tweede ronde 'n sny bo Inoue se regteroog oopgeslaan.
Hy het die Japanner ook 'n paar keer geskud, maar teen die einde was dit die jonger vegter wat die botoon gevoer het.